**Примерен текст на уведомление за упълномощаване на процесуален представител от частен тъжител (и граждански ищец)**

**ДО**

**.…………………. СЪД –**

**град ………………………………..**

**ПО НЧХД № …………../…………….. г.**

**М О Л Б А**

от **………………………………….,** ЕГН ……....,с постоянен адрес: …………………………

*(трите имена) (град/село, общ., обл., ж.к., ул., № , бл., вх., ет.)*

настоящ адрес: ………………………, адрес за призоваване: ………………………………….,

*(посочва се, ако е различен от постоянния) (посочва се, ако е различен от постоянния или настоящия или е адреса на кантората на упълномощения процесуален представител)*

притежаващ лична карта № ……………………, издадена от МВР – град ………… -

частен тъжител (и граждански ищец) по НЧХД № ………../………… г. по описа на …………………. съд – град ………………., ………… състав

**УВАЖАЕМИ ГОСПОЖО/ГОСПОДИН ПРЕДСЕДАТЕЛ,**

Въз основа на депозирана от мен тъжба е образувано НЧХД № …………../………… г. по описа на …………. съд – град ………. . По същото дело участвам в процесуалното качество на частен тъжител (и граждански ищец).

С настоящото представям и моля да приемете заверен препис/оригинал на договор за правна помощ и пълномощно, по силата на което упълномощих адв. ………………… от Адвокатска колегия – град ……………., съд. адрес …………………………………………., тел.: ……………………………. да ме представлява и упражнява процесуалните ми права в производство.

 Моля адресираните до мен призовки, книжа и съобщения да бъдат връчвани на посочения по-горе съдебен адрес.

**ПРИЛАГАМ:**

1. Заверен препис/оригинал от договор за правна помощ;

2. Заверен препис/оригинал от пълномощно за упълномощаване на адвокат.

**С УВАЖЕНИЕ:**

**………………………………………………**

*(имена и подпис)*

 **КОМЕНТАР**

 Съгласно разпоредбата на чл. 15, ал. 4 от Наказателно-процесуалния кодекс (НПК), на пострадалия се осигуряват необходимите процесуални средства за защита на неговите права и законни интереси. Израз на правото на защита на пострадалия, който в съдебното производство по делата от частен характер участва като частен тъжител (като е възможно да е конституиран и като граждански ищец), да се представлява от упълномощен процесуален представител, наричан повереник.

Когато частният тъжител представи доказателства, че не е в състояние да заплати адвокатско възнаграждение, желае да има повереник и интересите на правосъдието изискват това, съдът, който разглежда делото като първа инстанция, му назначава повереник.

Повереник може да бъде лице, което упражнява адвокатска професия, както и съпругът, възходящ или низходящ роднина на частния обвинител и гражданския ищец (чл. 100, ал. 3 вр. с чл. 91, ал. 1 и 2 НПК).

Не може да бъде повереник: 1. който е бил или е защитник на обвиняемото лице; 2. който е представлявал или е давал съвети на обвиняемия; 3. който е представлявал или е давал съвети на противната страна; 4. който е участвал в производството в друго процесуално качество; 5. който е съпруг, роднина по права линия без ограничение, по съребрена линия до четвърта степен или по сватовство до трета степен на съдия, съдебен заседател, прокурор, или разследващ орган по делото (чл. 100, ал. 3 вр. с чл. 91, ал. 3 НПК)

Лицата, които не могат да бъдат повереници, са длъжни сами да се отведат. Ако те не направят това, съответният орган ги отстранява от участие в наказателното производство служебно или по искане на заинтересования (чл. 100, ал. 3 вр. с чл. 92 НПК).

Повереникът се избира и упълномощава от частния обвинител, освен когато не му е назначен служебен такъв. Пълномощното се изготвя в писмена форма и се подписва от пострадалия и от повереника. Не е необходима нотариална заверка на подписите под пълномощното, за да породи правното си действие. Упълномощаването пред съда може да бъде извършено и устно в съдебното заседание. В този случай упълномощаването се вписва в протокола от съдебното заседание, който се подписва и от частния тъжител. Пълномощното важи за цялото наказателно производство, ако не е уговорено друго.

Повереникът може да заверява преписи от даденото му пълномощно и да преупълномощава със съгласието на упълномощителя друго лице за повереник.

 Пълномощното, с което тъжителят упълномощава процесуален представител в производството може да бъде депозирано пред съда, както с изрична молба (вж. бланката), така и с представянето му без придружителен документ в съдебно заседание. Пълномощното може да се депозира както от упълномощителя, така и от упълномощения повереник.

 Процесуалният представител на частния тъжител упражнява правата му в хода на съдебното производство. Същевременно, тъжителят разполага с възможност да упражнява процесуалните си права сам или съвместно с упълномощения процесуален представител.

 Процесуалният представител на частния тъжител има право да се запознае с материалите по делото и да прави необходимите извлечения; да представя доказателства; да участва в наказателното производство; да прави искания, бележки и възражения; да обжалва актовете, които накърняват неговите или на упълномощилото го лице права и законни интереси и тези, които водят до прекратяване или спиране на наказателното производство.

 В случай, че е изрично упълномощен, повереникът на частния тъжители ма право да оттегля тъжбата и да иска прекратяване на образуваното наказателно производство. Няма пречка повереникът да участва в преговори от името на тъжителя за сключване на помирение или споразумение с подсъдимия.

Частният тъжител може да поиска да бъде призоваван и да му бъдат връчвани книжа и документи на съдебния адрес на упълномощения си процесуален представител.

 Предложената бланка на молба се депозира пред водещия разследването само в случай, че пострадалият се представлява от упълномощен от него процесуален представител. В случай, че пострадалият се представлява от процесуален представител, определен по реда на Закона да правната помощ, актът за определяне на служебен повереник се изпраща служебно на съда.